b"\n_START_ARTICLE_\nIn\xc3\xa9s Arrimadas Garc\xc3\xada\n_START_SECTION_\nBiografia\n_START_PARAGRAPH_\nIn\xc3\xa9s Arrimadas va n\xc3\xa9ixer al municipi gadit\xc3\xa0 de Jerez de la Frontera el 3 de juliol de 1981. Amb pares de Salmoral, t\xc3\xa9 tres germans i una germana. Filla d'un policia cient\xc3\xadfic que va treballar a Barcelona durant la d\xc3\xa8cada de 1960, i cos\xc3\xad de Mois\xc3\xa9s Arrimadas, delegat del Ministeri d'Habitatge a Cadis als anys 60 i governador civil i cap del Movimiento Nacional a Conca i Albacete als anys 70. La fam\xc3\xadlia es va mudar a Jerez de la Frontera el 1970, on el seu pare obriria un despatx d'advocats i esdevindria regidor municipal per la Uni\xc3\xb3 de Centre Democr\xc3\xa0tic entre 1979 i 1983. In\xc3\xa9s Arrimadas va estudiar al col\xc2\xb7legi religi\xc3\xb3s Nuestra Se\xc3\xb1ora del Pilar de Jerez._NEWLINE_Amb 18 anys se'n va anar a viure a Sevilla per a estudiar dret, tal com havien fet tres dels seus germans. Va realitzar un Erasmus a Ni\xc3\xa7a. El 2005 es va llicenciar en Dret i Administraci\xc3\xb3 i direcci\xc3\xb3 d'empreses per la Universitat Pablo de Olavide de Sevilla. Abans d'ocupar l'esc\xc3\xb3 com a diputada, durant vuit anys va exercir de consultora d'operacions i estrat\xc3\xa8gia en el grup empresarial Daleph i de responsable de qualitat i administraci\xc3\xb3 en el grup MAT, al Campo de Gibraltar. Va comen\xc3\xa7ar a viure a Barcelona entre el 2006 i el 2008, per motius de feina. El 2010 va assistir a un acte de Ciutadans al Teatre Romea i el 2011 va comen\xc3\xa7ar a militar al partit, implicant-se progressivament i ocupant diferents c\xc3\xa0rrecs org\xc3\xa0nics dins el partit.\n_START_SECTION_\nDiputada al Parlament de Catalunya\n_START_PARAGRAPH_\nEl 2011 va esdevenir membre del comit\xc3\xa8 executiu, de la junta directiva de l'Agrupaci\xc3\xb3 de Joves de Ciutadans i responsable de les relacions institucionals. El 2012 va ser escollida diputada a les eleccions al Parlament de Catalunya i entre 2014 i 2015 va ser la portaveu adjunta del grup parlamentari de Ciutadans i despr\xc3\xa9s va ser-ne la portaveu._NEWLINE_Com a diputada, desenvolup\xc3\xa0 el c\xc3\xa0rrec de portaveu del seu partit en les comissions parlament\xc3\xa0ries d'empresa i ocupaci\xc3\xb3; pol\xc3\xadtiques de lluita contra l'atur; igualtat; joventut i reforma hor\xc3\xa0ria; Consell Assessor del Parlament sobre Ci\xc3\xa8ncia i Tecnologia, i en Comissi\xc3\xb3 d'Investigaci\xc3\xb3 sobre la Fallida de Spanair._NEWLINE_En aquesta etapa va comen\xc3\xa7ar a participar activament en diversos mitjans de comunicaci\xc3\xb3, comentant l'actualitat pol\xc3\xadtica com a tertuliana. El 2014 fou guardonada com a subcampiona en la categoria Jove Europeu de l'any 2014 dels premis Leader (Liberal Democrat Local and Regional Politicians Awards), concedits per l'Alian\xc3\xa7a dels Liberals i Dem\xc3\xb2crates en el Comit\xc3\xa8 de les Regions de la Uni\xc3\xb3 Europea.\n_START_SECTION_\nCap de l'oposici\xc3\xb3\n_START_PARAGRAPH_\nVa ser candidata per Barcelona a les eleccions al Parlament de Catalunya de 2015. Durant la campanya es va presentar com a garant d'una centralitat \xc2\xabque permet bastir ponts entre Catalunya i la resta d'Espanya\xc2\xbb. El seu partit va treure un total de 25 escons, cosa que la convertia en cap de l'oposici\xc3\xb3, i va ser nomenada candidata de Ciutadans a la presid\xc3\xa8ncia de la Generalitat de Catalunya. L'octubre de 2015 Carlos Carrizosa va rellevar-la com a portaveu parlament\xc3\xa0ria i, alhora, In\xc3\xa9s Arrimadas va passar a presidir el grup parlamentari. El gener de 2016 la presidenta del Parlament, Carme Forcadell, la va nomenar formalment cap de l'oposici\xc3\xb3, tot i que Arrimadas va renunciar als privilegis d'aquesta condici\xc3\xb3. Va reclamar la celebraci\xc3\xb3 d'unes noves eleccions a Catalunya on cada partit es present\xc3\xa9s per separat i amb el seu veritable nom. Com a cap de l'oposici\xc3\xb3, es va erigir com una figura parlament\xc3\xa0ria cr\xc3\xadtica amb el proc\xc3\xa9s independentista i l'organitzaci\xc3\xb3 d'un refer\xc3\xa8ndum sobre la independ\xc3\xa8ncia. _NEWLINE_El maig de 2017 va guanyar les prim\xc3\xa0ries de Ciutadans per ser la candidata a la presid\xc3\xa8ncia de la Generalitat de Catalunya en les eleccions al Parlament de Catalunya. A les comicis d'aquell any fou escollida diputada amb Ciutadans, que fou la for\xc3\xa7a m\xc3\xa9s votada en aquestes eleccions amb m\xc3\xa9s d'un mili\xc3\xb3 de vots i on va guanyar a les 10 ciutats m\xc3\xa9s poblades de Catalunya com Barcelona, l'Hospitalet de Llobregat, Badalona, Terrassa, Tarragona o Lleida entre altres. Durant la dotzena legislatura del Parlament de Catalunya, va mantenir un to bel\xc2\xb7ligerant amb el govern de Quim Torra, a qui va definir com a \xc2\xabracista\xc2\xbb i \xc2\xabsupremacista\xc2\xbb. L'octubre de 2018 va negar que el president de la Generalitat de Catalunya Llu\xc3\xads Companys fos afusellat per l'estat espanyol, en afirmar que \xc2\xabqui va afusellar el senyor Companys va ser el r\xc3\xa8gim franquista, no va ser l'estat espanyol\xc2\xbb._NEWLINE_El 2019 va anunciar que es presentaria com a cap de llista de Ciutadans al Congr\xc3\xa9s dels Diputats per la circumscripci\xc3\xb3 de Barcelona a les eleccions generals d'aquell any.\n_START_SECTION_\nVida personal\n_START_PARAGRAPH_\n\xc3\x89s la parella de l'exdiputat convergent Xavier Cima i Ruiz, amb qui es va casar el juliol de 2016 a Jerez de la Frontera. \xc3\x89s seguidora del Futbol Club Barcelona."